
20.09.2019
COMUNICAT DE PRESĂ

Astăzi, 20 septembrie 2019, la Palatul de Justiţie din Cluj-Napoca a fost celebrat CENTENARUL Curţii de Apel Cluj.

În cadrul manifestărilor organizate în vederea aniversării acestui moment au avut loc mai multe activităţi menite să pună în lumină importanţa evenimentului integrării Curţii de Apel Cluj în sistemul juridic al Statului Român.

Astfel, au fost susţinute alocuţiuni de către:

prof. univ. dr. Ioan-Aurel Pop, preşedinte al Academiei Române şi rector al Universităţii „Babeş-Bolyai”
prof. univ. Liviu Pop, membru activ al Academiei Române

judecător pensionar Gheorghe Buzesko
judecător în activitate Axente-Irinel Andrei
prof. univ. dr. Mircea Duţu, directorul Institutului de studii juridice al Academiei Române

conf. dr. Valentin Orga, directorul Bibliotecii Centrale Universitare „Lucian Blaga” din Cluj-Napoca

avocat Flavia-Ioana Maier, Decanul Baroului Cluj

procuror Edu Ana Maria, Procurorul general al Parchetului de pe lângă Curtea de Apel Cluj

Conferinţa s-a încheiat cu un cuvânt de închidere, „Rugăciunea unui judecător”, rostită de domnul Ionuţ Caras, actor al Teatrului Naţional Cluj-Napoca

De asemenea, în holul principal al instanţei („Sala paşilor pierduţi”) a fost amenajată expoziţia temporară de documente vechi (texte de lege, registre, cărţi, reviste şi tratate de specialitatea juridică, cărţi funciare, un dicţionar juridic român-maghiar, mape cu decizii şi dosare cu sentinţe pronunţate de Curtea de Apel Cluj, un Raport al Ministerului de Justiţie asupra situaţiei din Transilvania) şi expoziţia de carte conţinând publicaţii ale judecătorilor Curţii atât literatură de specialitate cât şi beletristică;
La etajul II al clădirii a fost deschisă expoziţia de fotografie cu titlul „Sine qua non” realizată sub coordonarea domnului prof. univ. dr. Ştefan Dorel Găină de la Universitatea de Artă şi Design Cluj-Napoca, cuprinzând instantanee din activitatea cotidiană a Curţii;

Preşedintele Curţii de Apel Cluj, doamna judecător Denisa Livia Băldean a susţinut o declaraţie de presă cu privire la semnificaţia acestui moment.

